Administración: Institut Català del Sòl (INCASOL)
Criteris de selecció, barems aplicats i puntuació obtinguda pels candidats en els processos de selecció d'ofertes de treball temporal.
La finalitat de la transparència, que és el control de l'actuació pública en el procés de provisió de personal, encara que sigui temporal, requereix i justifica l'accés a informació de la persona seleccionada a qui s'ha beneficiat amb l'adjudicació de la plaça, tot i contenir dades personals, com ara la identitat, l'acompliment dels requisits fixats a la convocatòria i l'aplicació dels criteris de selecció i els barems de valoració que s'hagin seguit.
En relació amb la resta de persones aspirants no seleccionades, tenint en compte que no han estat beneficiades per l'Administració, la finalitat de la transparència no justificaria el dany en l'esfera privada derivat de la divulgació de les dades personals identificatives.
Número d'expedient de la Reclamació: 464/2017.
L'Administració reclamada rau dins l'àmbit d'aplicació de l'LTAIPBG i, per tant està obligada a facilitar l'accés a la informació pública de què disposi, i de conformitat amb l'article 72 LTAIPBG, la GAIP és competent per atendre les reclamacions que s'adrecin contra ella en matèria d'accés a informació públic.
Segons es desprèn dels antecedents, l'INCASOL no ha seguit el procediment previst a l'LTAIPBG per a la tramitació i resolució de la sol·licitud d'informació, per considerar que no es tractava d'una sol·licitud feta a l'empara d'aquesta llei sinó d'una comunicació ordinària entre el Comitè d'Empresa i la Coordinadora de Persones.
D'acord amb això, no ha emès la Resolució dictada per l'òrgan competent -que en aquest cas, seria l'òrgan de direcció i govern de l'Institut, d'acord amb l'article 32.c)- ni tampoc no ha indicat en la resposta les vies d'impugnació, especialment la reclamació davant d'aquesta Comissió.
L'article 34.8 LTAIPBG admet que, quan s'estimi la sol·licitud i no s'hagi produït oposició de terceres persones, pugui exceptuar-se de l'obligació de resoldre motivadament les sol·licituds d'accés aquells casos en què l'Administració comunica directament la informació sol·licitada o indica com accedir-hi, de manera que el lliurament material de la informació substituiria la resolució estimatòria total i incondicionada de l'accés demanat.
Ara bé, en la mesura en què la resposta donada a una sol·licitud d'accés suposi una limitació, total o parcial de la sol·licitud, l'Administració ve obligada a resoldre de manera expressa per l'òrgan competent, motivar i justificar en dret la desestimació o limitació que imposa a l'accés, i a notificar-la formalment a la reclamant tot indicant-li en peu de recurs les accionis que la persona reclamant pot interposar en revisió d'aquesta Resolució, i fer-ho dins del termini d'un mes. (arts 32, 33 i 34.LTAIPBG).
La resposta per carta de la Coordinadora de Persones a la sol·licitud objecte de reclamació no es pot considerar una comunicació de la informació sol·licitada, ja que no aporta la informació concreta sol·licitada referida als processos de selecció des del 2016, sinó que simplement afirma que l'INCASOL estaria complint amb el deure d'informació al Comitè d'empresa previstos a l'article 55.2 EBEP i les previsions de l'article 9.1 LTAIPBG tot informant-lo de les convocatòries i de la persona que ha estat seleccionada, a través de la intranet Intrasol, que els criteris de selecció consten com a requerits a les mateixes bases de les convocatòries i que " es barema en funció dels criteris i requisits fonamentals dels llocs, que són basats en coneixements, experiència i competència, etc ", de manera que " el resultat de la convocatòria depèn de la valoració total del procés, format per entrevistes, tant amb la Coordinació de Persones com amb el responsable del lloc a cobrir, així com proves i documentació aportada pels candidats, atorgant una puntuació final a cadascun dels candidats ".
En cap cas, doncs, es pot considerar que la resposta donada per l'INCASOL sigui satisfactòria de la sol·licitud, que demanava precisament conèixer el resultat concret de l'aplicació de les valoracions pels criteris i barems als quals es fa una referencia genèrica en cada procés de selecció i referida a cada candidat i, per tant no es pot considerar que en aquest cas la comunicació de la Coordinadora de Persones pugui substituir la Resolució de la sol·licitud, d'acord amb l'article 34.8 LTAIPBG.
La sol·licitud demana conèixer els criteris de selecció i barems aplicats en cadascun dels processos de selecció d'ofertes de treball temporal iniciats per l'INCASOL des del primer de gener de 2016 fins a la data de la sol·licitud, així com les puntuacions obtingudes pels participants en cadascun dels processos esmentats.
La informació que es demana conté dades de caràcter personal, protegides per la Llei Orgànica 15/1999, de desembre, de protecció de dades de caràcter personal, (LOPD), i per tant, caldrà dirimir si ha de prevaldre el dret a aquesta protecció sobre el dret d'accés, i en quin cas, d'acord amb allò establert als articles 23 i 24 LTAIPBG.
En aquest sentit, caldrà diferenciar entre l'accés a dades especialment protegides, que estaria expressament impedit per l'article 23 LTAIPBG tret que la persona sol·licitant aporti el consentiment exprés de la persona afectada, de l'accés a la resta de dades personals, en relació amb les quals és d'aplicació el règim de ponderació previst a l'article 24 LTAIPBG.
Caldrà, encara, fer una altra diferenciació entre l'accés a les dades de la persona seleccionada, de l'accés a les dades de la resta de candidats no-seleccionats.
La Resolució de la Reclamació 51/2016 entre d'altres, i més recentment la as Resolució 354/2017, es pronuncien en el sentit que, considerant que en la ponderació de l'accés cal tenir en compte el principi de qualitat de dades de l'article 4 LOPD -que requereix per a la cessió de dades personals, a més de l'empara legal que li ofereix la mateixa LTAIPBG, que s'avaluï que són dades necessàries, adequades i proporcionals a la finalitat de la cessió, en aquest cas, la transparència- i precisament atenent aquest principi de qualitat de les dades, es fa necessari diferenciar entre la informació personal relacionada amb la persona candidata finalment seleccionada per ocupar la plaça, de la resta de persones que s'hi van presentar però no van ser seleccionades.
Així, la finalitat de la transparència, que és el control de l'actuació pública en el procés de provisió de personal, encara que sigui temporal, requereix i justifica l'accés a informació de la persona seleccionada a qui s'ha beneficiat amb l'adjudicació de la plaça, tot i contenir dades personals, com ara la identitat, l'acompliment dels requisits fixats a la convocatòria i l'aplicació dels criteris de selecció i els barems de valoració que s'hagin seguit.
En relació amb la resta de persones aspirants no seleccionades, tenint en compte que no han estat beneficiades per l'Administració, la finalitat de la transparència no justificaria el dany en l'esfera privada derivat de la divulgació de les dades personals identificatives, tenint en compte que aquestes persones sovint han participat en el procés de selecció amb una expectativa de privacitat i que la difusió de que han intentat, sense èxit, accedir a un nou lloc de treball pot perjudicar la relació amb la seva unitat actual de treball o perjudicar el seu prestigi professional.
Tot això referit a la petició genèrica objecte d'aquesta reclamació, i sens perjudici que en un cas concret on s'apreciïn indicis d'irregularitats, la ponderació pugui ser favorable també a l'accés a les dades identificatives dels aspirants no seleccionats, si resulten rellevants per a la finalitat de control i de transparència.
Aquest criteri coincideix plenament amb l'expressat per l'APDCAT en l'informe emès arran d'aquesta Reclamació, que conclou que "[l]a normativa de protecció de dades no impedeix facilitar al comitè d'empresa accés a la informació referida als criteris de selecció i els barems aplicats en cadascun dels processos de selecció d'ofertes de treball temporals iniciats a partir de gener de 2016 a l'INCASOL, així com a les puntuacions obtingudes per les persones seleccionades i contractades arran dels diferents processos selectius ".
És coincident, igualment, amb l'informe emès per l'INCASOL arran d'aquesta Reclamació (antecedent 6) que conclou que " pel que fa a la informació relativa als mèrits i aspectes valoratius que s'han tingut en compte en l'elecció de cadascun dels candidats seleccionats, la normativa de protecció de dades personals no impedeix donar accés als representants dels treballadors a la informació sobre la puntuació respecte aquests mèrits i altres elements valoratius que han obtingut els candidats finalment seleccionat s".
D'acord amb l'exposat, s'estima la reclamació i es reconeix el dret del Comitè d'empresa a obtenir informació sobre els criteris de selecció i barems aplicats en cadascun dels processos de selecció d'ofertes de treball temporal que ha realitzat des del primer de gener de 2016 fins al 20 de setembre de 2017, així com a la puntuació obtinguda per cada participant, que haurà de d'oferir-se dissociada de les dades personals indentificatives en el cas de les persones participants no-seleccionades.
Sobre la base dels antecedents i fonaments jurídics exposats, el Ple de la GAIP, en la sessió de 4 de gener de 2018, resol per unanimitat:
Els terminis donats en aquesta Resolució per lliurar la informació s'han de comptar en dies hàbils (descomptant festius i dissabtes) i comencen a partir de l'endemà de la recepció de la seva notificació per part de l'Administració reclamada.